Document ID: 32006R0006

UREDBA KOMISIJE (ES) št. 6/2006
z dne 5. januarja 2006
o spremembi prilog I in II k Uredbi Sveta (EGS) št. 2377/90 o določitvi postopka Skupnosti za določanje najvišjih mejnih vrednosti ostankov zdravil za uporabo v veterinarski medicini v živilih živalskega izvora glede dihidrostreptomicina, natrijevega tozilkloramida in Piceae turiones recentes extractum
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 2377/90 z dne 26. junija 1990 o določitvi postopka Skupnosti za določanje najvišjih mejnih vrednosti ostankov zdravil za uporabo v veterinarski medicini v živilih živalskega izvora (1), in zlasti členov 2 in 3 Uredbe,
ob upoštevanju mnenj Evropske agencije za zdravila, ki jih je oblikoval Odbor za zdravila za veterinarsko uporabo,
ob upoštevanju naslednjega:
(1)
Vse farmakološko aktivne snovi, ki se uporabljajo v Skupnosti v zdravilih za uporabo v veterinarski medicini, namenjenih živalim za proizvodnjo živil, je treba oceniti v skladu z Uredbo (EGS) št. 2377/90.
(2)
Dihidrostreptomicin je bil vključen v Prilogo I k Uredbi (EGS) št. 2377/90 za mišičevje, maščobe, jetra, ledvice in mleko goveda in ovc ter za mišičevje, jetra, ledvice, kožo in maščobo v naravnih deležih prašičev. Vpis je treba razširiti z govejih in ovčjih vrst na vse prežvekovalce.
(3)
Tozilkloramid je bil vključen v Prilogo II Uredbe (EGS) št. 2377/90 za ribe kostnice samo za uporabo v vodi in za govedo samo za lokalno uporabo. Navedeni vpis je treba razširiti na Equidae samo za lokalno uporabo.
(4)
Predložena je bila vloga za določitev najvišjih mejnih vrednosti ostankov zdravil za Piceae turiones recentes extractum. To snov je treba vključiti v Prilogo II k navedeni uredbi za vse živalske vrste za proizvodnjo živil samo za oralno uporabo.
(5)
Uredbo (EGS) št. 2377/90 je zato treba ustrezno spremeniti.
(6)
Pred uporabo te uredbe je treba omogočiti ustrezno obdobje, da lahko države članice izvedejo kakršne koli prilagoditve, ki bi zaradi te uredbe lahko bile potrebne za dovoljenja za promet, dodeljena v skladu z Direktivo Evropskega parlamenta in Sveta 2001/82/ES z dne 6. novembra 2001 o zakoniku Skupnosti o zdravilih za uporabo v veterinarski medicini (2).
(7)
Ukrepi, predvideni s to uredbo, so v skladu z mnenjem Stalnega odbora za zdravila za uporabo v veterinarski medicini -
SPREJELA NASLEDNJO UREDBO:
Člen 1
Prilogi I in II k Uredbi (EGS) št. 2377/90 se spremenita v skladu s Prilogo k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Uporablja se od 7. marca 2006.
Ta uredba je v celoti zavezujoča in se neposredno uporablja v vseh državah članicah.
V Bruslju, 5. januarja 2006

Labels: 0
6